

LĒMUMS

Ādažos, Ādažu novadā

2025. gada 24. jūlijā **Nr. 295**

**Par *Nordplus* programmas Jauniešu izglītības programmas projekta īstenošanu 2025./2026. m.g.**

Carnikavas vidusskola (turpmāk – CVS) ir Ādažu novada pašvaldības dibināta vispārējās izglītības iestāde.

Atsaucoties uz Zviedrijas Augstākās izglītības padomes 2024. gada 1. novembrī izsludināto *Nordplus* programmas 2025. gada projektu konkursu,CVS iesniedza projekta iesniegumu Nr. **NPJR-2025/10369***“Mens sana in corpore sano”* (turpmāk – Projekts) Jauniešu apakšprogrammas (jauniešu formālā vispārējā un profesionālā izglītība) projektu konkursa ietvaros. CVS ir Projekta koordinators un *Audru School* (Igaunija) ir Projekta partneris.

Zviedrijas Augstākās izglītības padome savā 29.04.2025. e-pasta vēstulē “Letter of Approval - Nordplus Junior 2025” apstiprināja Projektu, un tas ir jāīsteno līdz 2026. gada augustam.

**Projekta mērķi:** 1) Palielināt skolēnu un skolotāju izpratni par saikni starp garīgo un fizisko veselību; 2) Veicināt fiziskās aktivitātes un veselīgu dzīvesveidu izglītības vidē, iesaistot gan skolēnus, gan skolotājus; 3) Stiprināt starptautisko sadarbību, apmainoties ar labāko praksi un inovatīvām metodēm starp partnerskolām; 4) Ieviest un veicināt viedpulksteņu izmantošanu fiziskās aktivitātes un veselības rādītāju izsekošanai un analīzei.

**Galvenās plānotās aktivitātes:** 1) Virtuāla tikšanās starp Projekta partneriem, lai iepazīstinātu ar mērķiem, rīcības plāniem un laika grafikiem; 2) Kustību nedēļas: Sporta un fizisko aktivitāšu organizēšana katrā partnerskolā (pārgājieni, orientēšanās, atpūtas spēles); 3) Garīgās veselības semināri par stresa pārvaldību, apzinātību un emocionālās inteliģences attīstību; 4) Veselības datu analīze; 5) Starptautiskās studentu apmaiņas: Partnerskolu apmeklējumi, sadarbības projekti un kultūras vakari.

**Sasniedzamie rezultāti:** 1) Paaugstināta skolēnu un skolotāju izpratne par garīgo un fizisko veselību; 2) Uzlabotas sociālās un emocionālās prasmes skolēniem un skolotājiem; 3) Uzlabota izpratne par fizisko aktivitāšu un sabalansēta uztura nozīmi, izmantojot viedpulksteņu datus; 4) Jaunu mācību metožu un labsajūtu atbalstošu prakšu ieviešana skolās.

Projekta ietvaros 15 izglītojamie un 3 pedagogi no katras skolas varēs doties darba braucienā uz nedēļu, lai piedalītos aktivitātēs Projekta rezultātu sasniegšanai.

Apstiprinātais finansējums Projektam ir 21 340 *euro*. Pēc līguma parakstīšanas Zviedrijas Augstākās izglītības padome izmaksās pašvaldībai avansa maksājumu 80 % no kopējās summas un noslēguma maksājumu 6 mēnešu laikā pēc Projekta noslēguma atskaites dokumentu saņemšanas.

Projekta īstenošana neradīs finansiālu slogu pašvaldības budžetam, jo pašvaldībai jānodrošina projekta priekšfinansējums 20 % apmērā (4 268 *euro)* līdz Projekta noslēguma maksājuma saņemšanai, kas tiks atmaksāts pašvaldībai pēc Projekta noslēguma. Priekšfinansējums jāparedz pašvaldības 2026. gada budžetā.

Dalība projektā atbilst Ādažu novada Attīstības programmas (2021.-2027.) vidējā termiņa prioritātei “VTP14: Attīstīta sadarbība ar citām pašvaldībām, iestādēm un organizācijām”, rīcības virzienam “RV14.1: Sadarbības veicināšana ar citām pašvaldībām, iestādēm un organizācijām”, uzdevumam “U14.1.10: Īstenot sadarbību ar citām iestādēm”.

Pamatojoties uz Pašvaldību likuma 4. panta pirmās daļas 4. punktu, 5. panta pirmo daļu, Ādažu novada pašvaldības domes 2023. gada 14. jūnija saistošo noteikumu Nr. 18/2023 “Ādažu novada pašvaldības nolikums” 47. un 50. punktu, kā arī domes Izglītības, kultūras, sporta un sociālās komitejas 02.07.2025. atzinumu un Finanšu komitejas 16.07.2025. atzinumu, Ādažu novada pašvaldības dome

**NOLEMJ:**

1. Atbalstīt Carnikavas vidusskolas dalību *Nordplus Junior 2025* programmā, ar mērķi īstenot projektu **NPJR-2025/10369** *“Mens sana in corpore sano”*.
2. Carnikavas vidusskolas direktoram Raivim PAULAM:
   1. parakstīt Projekta finansējuma līgumu;
   2. nodrošināt Projekta vadību, gala atskaites sagatavošanu un iesniegšanu finansētājam;
   3. iekļaut Carnikavas vidusskolas 2026. gada budžeta tāmes projektā priekšfinansējumu 4 268 *euro* Projekta norišu izdevumu apmaksai.
3. Carnikavas vidusskolas pedagoģei - karjeras konsultantei Arnitai KAMPĀNEI pildīt pašvaldības kontaktpersonas pienākumus Projekta ietvaros.
4. Centrālās pārvaldes Attīstības un projektu nodaļai papildināt Ādažu novada Attīstības programmas (2021-2027) Rīcības plāna uzdevumu “U14.1.10: Īstenot sadarbību ar citām iestādēm” ar jaunu pasākumu “C14.1.10.12. *Nordplus* programmas Jauniešu izglītības programmas projekta *“Mens sana in corpore sano”* īstenošana” (atbildīgais – Carnikavas vidusskola; izpildes termiņš 2025.- 2026.; Finanšu resursi – ES fondu finansējums, Pašvaldības finansējums; Iznākuma rādītāji – Projekta mērķis ir 2025./2026. mācību gada laikā 15 izglītojamajiem un 3 pedagogiem no CVS doties nedēļu garā braucienā uz Igauniju un Latviju, lai veicinātu fiziskās aktivitātes un veselīgu dzīvesveidu izglītības vidē.
5. Centrālās pārvaldes Izglītības un jaunatnes nodaļas vadītājai veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU